Muppet Show genopstår på Disney+

Efter mere end fire årtier vender den ikoniske varietéklassiker The Muppet Show tilbage i et nyt specialafsnit på Disney+. Anledningen er seriens 50-års jubilæum – og opskriften er den samme, som gjorde muppetterne udødelige: musik, sketches, kaos bag scenen og den helt særlige blanding af selvironi og hjerte, som både gamle fans og nye seere kan være med på.

Det nye afsnit får premiere 4. februar og foregår – naturligvis – i det originale Muppet Theatre. Her forsøger Kermit, Miss Piggy og resten af flokken at genintroducere sig selv for verden, mens alt går mere eller mindre galt i kulissen. Præcis som det skal.

Jubilæumsspecialet byder på en række kendte gæster. Blandt navnene er den Grammy-vindende popstjerne Sabrina Carpenter, komikeren Maya Rudolph og skuespilleren Seth Rogen. De optræder side om side med muppetterne i musiknumre og sketches, der tydeligt nikker til seriens klassiske format – men med en nutidig energi.

Se traileren til Muppet Show anno 2026.

En tv-klassiker med dansk historie

Det oprindelige The Muppet Show kørte i fem sæsoner fra 1975 til 1981 og blev sendt på dansk tv allerede i slutningen af 1970’erne. Serien satte en ny standard for familieunderholdning ved at blande børne-tv, satire, popkultur og gæsteoptrædener i én og samme pakke.

I 1990’erne blev konceptet forsøgt genoplivet med Muppets Tonight, en mere talkshow-præget version, som også fandt vej til dansk tv – dog uden helt samme gennemslagskraft som originalen.

Selv om tv-serien forsvandt, har muppetterne aldrig været væk ret længe. De har gennem årene haft succes på det store lærred med film som The Muppet Movie, The Muppets og The Muppets: Most Wanted. Nu vender de så tilbage til rødderne – dér hvor det hele begyndte.

Med jubilæumsspecialet satser Disney+ tydeligt på både nostalgi og generationsskifte. De voksne får et gensyn med en tv-klassiker, mens nye seere får en introduktion til, hvorfor Kermit, Miss Piggy og resten af holdet stadig har noget på hjerte.

Muppet Show genopstår på Disney+